思远人 (晏几道) 红叶黄花秋意晚,千里念行客。飞云过尽,归鸿无信,何处寄书得? 泪弹不尽临窗滴,就砚旋研墨。渐写到别来,此情深处,红笺为无色。 ------------------------------------ 卜算子 (李之仪) 我住长江头,君住长江尾; 日日思君不见君,共饮长江水。 此水几时休?此恨何时已? 只愿君心似我心,定不负相思意。 ------------------------------------- 一剪梅 思君 君去雁回又一秋。 七夕初别,霜月如钩。 夜寒尤畏孑影重, 星河鹊桥,欲现还休。 独泛扁舟恨复愁, 归期无定,相思情悠。 愿生双翼朝展翅, 夕阳未尽,已凝君眸。 ------------------------------------- 七绝 (黎简) 一度花时两梦之,一回无语一相思。 相思坟上种红豆,豆熟打坟知不知? ------------------------------------ 《古诗十九首·行行重行行》 行行重行行,与君生别离。 相去万余里,各在天一涯。 道路阻且长,会面安可知! 胡马依北风,越鸟巢南枝。 相去日已远,衣带日已缓。 浮云蔽白日,游子不顾反。 思君令人老,岁月忽已晚。 弃捐勿复道,努力加餐饭! --------------------------------------- 玉楼春(欧阳修) 樽前拟把归期说,未语春容先惨咽. 人生自是有情痴,此恨不关风与月. 离歌且莫翻新阕,一曲能教肠寸结. 直须看尽洛阳花,始共春风容易别.